91% dintre români, o majoritate covârșitoare așadar, se opun amnistiei și grațierii pentru corupție, arată un sondaj ISSPOL. Mai mult, o eventuală lege sau ordonanță de urgență nu este populară nici măcar în rândul celor care au votat PSD-ALDE la alegerile parlamentare din 2016. În plus, 63% dintre români cred că pedepsele pentru corupție sunt prea mici.

Opoziția a acuzat că Liviu Dragnea ar fi cel mai important beneficiar al amnistiei și grațierii. Foto: Inquam Photos / Octav Ganea

Sondajul comandat de organizația Geeks for Democracy arată că românii se opun cu vehemență amnistiei/grațierii.

Concluzii:

91% dintre români se opun grațierii infractorilor condamnați pentru corupție, respectiv amnistiei faptelor de corupție;

87% dintre românii care au votat cu PSD/ALDE/UDMR la alegerile parlamentare din 2016 se opun grațierii și amnistiei;

63% dintre români consideră că pedepsele pentru corupție sunt prea mici;

73% dintre români consideră că viața lor este afectată de corupție în proporție mare și foarte mare;

80% dintre români consideră că lupta anticorupție este importantă pentru ei;

91% dintre români doresc să continuăm să fim parte a Uniunii Europene;

80% dintre români cred că lucrurile se îndreaptă în direcția greșită;

40% dintre români spun că o OUG pe amnistie și grațiere ar fi un lucru „foarte rău” și doar 3 la sută spun că ar fi un lucru „foarte bun”;

57% dintre români consideră ca fiind „rea” eliberarea deținuților prin recursul compensatoriu;

56% dintre români sunt de părere că modificările la legile justiției și codurile penale sunt rele;

Studiul a fost realizat în perioada 4-11 decembrie de către ISSPOL, prin metoda CATI, pe un eșantion reprezentativ național de 1064 de persoane și are o marjă de eroare de 3%.

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media